#

# Anmeldelse til Finanstilsynets register over repræsentanter for obligationsudstedelser

## Repræsentanter i forbindelse med obligationsudstedelser

Reglerne i kapitel 4 i lov om kapitalmarkeder giver mulighed for at registrere en repræsentant (en ”trustee”) på obligationsudstedelser, således at repræsentanten kan fungere som kontaktpunkt mellem udsteder og obligationsejerne. Repræsentanten får også en række andre rettigheder og pligter, f.eks. kan repræsentanten holde sikkerheder på vegne af obligationsejerne og repræsentere obligationsejerne i forbindelse med udsteders misligholdelse eller konkurs.

I forbindelse med refinansieringstransaktioner, jf. §§ 152 i-152y i lov om finansiel virksomhed, kan parterne også vælge at udpege en repræsentant på obligationsudstedelsen, jf. kapitel 4 i lov om kapitalmarkeder Henset til sammenhængen mellem de to regelsæt, skal det angives, om obligationsudstedelsen, som repræsentanten repræsenterer, er tilknyttet et refinansieringsregister.

Det er frivilligt om parterne i en obligationsudstedelse vælger at udpege en repræsentant og derefter lade repræsentanten registrere. Reglerne i kapitel 4 i lov om kapitalmarkeder og i bekendtgørelse om repræsentanter i forbindelse med obligationsudstedelser skal overholdes, hvis lovens muligheder skal finde anvendelse.

## Anmodning om registrering

Anmeldelsesblanketten skal sendes til:

Finanstilsynet

Strandgade 29

1401 København K

E-mail: repraesentanter@ftnet.dk

Vejledning til udfyldelse af blanketten er vedlagt dette anmeldelsesskema.

## Oplysninger, der skal indgå i registeret:

|  |  |  |  |  |  |  |  |
| --- | --- | --- | --- | --- | --- | --- | --- |
| **Repræsentantens navn, adresse og CVR-nr.** [1] | **Udsteders navn og CVR-nr.** [2] | **Udstedelsens ISIN-kode** [3] | **Udstedelsens størrelse og valuta** [4] | **Udstedelsens udløbsdato**  | **Har udstedelsen tilknytning til en refinansieringstransaktion** **(Ja / Nej)?** [5] | **Har repræsentanten forhold el. forbindelser til udsteder, jf. KML § 17 (Ja / Nej)?** [6] | **Er repræsentantens beføjelser begrænset til at holde sikkerheder (Ja / Nej)?** [7] |
|  |  |  |  |  |  |  |  |

## Øvrige oplysninger, der er nødvendige for behandling af anmeldelsen:

|  |  |
| --- | --- |
| **Redegørelse for tilknytningskrav** [8] |  |
| **Repræsentantens selskabsform** [9] |  |
| **Repræsentantens hjemsted** [10] |  |
| **Angiv, hvor det fremgår, at repræsentanten er udpeget i henhold til dansk ret** [11] |  |
| **Angiv, hvor det er fastlagt, hvordan repræsentanten kan udskiftes og hvordan en eventuel ny repræsentant udpeges ved repræsentantens konkurs** [12] |  |

## Bilag, der vedlægges anmeldelsen:

1. Obligationsvilkår eller tilknyttet aftale [13]
2. Evt. prospekt eller udbudsdokument [14]
3. Repræsentantens vedtægter eller udskrift fra selskabsregistret i repræsentantens hjemland [15]
4. Dokumentation for, at udstedelsen er gennemført **[16**]

Repræsentanten anmoder om, at Finanstilsynet opbevarer repræsentantens vedtægter eller udskrift fra selskabsregister til brug for fremtidige anmodninger i forbindelse med andre udstedelser **[17**] (sæt kryds): Ja\_\_\_\_ Nej\_\_\_

## Underskrifter[16]

|  |  |  |
| --- | --- | --- |
| *For repræsentanten:* |  | *For* *[part, der har udpeget repræsentanten. Angiv navn med blokbogstaver]* |
| Dato: |  | Dato: |
|  |  |  |

## Vejledning til udfyldelse af blanketten

1. Repræsentantens navn, adresse og CVR-nr. skal angives. Er repræsentanten et udenlandsk selskab, der ikke har et CVR-nr., skal et tilsvarende identifikationsnummer angives. Hvis der skal knyttes flere repræsentanter til én udstedelse, skal de efterspurgte oplysninger angives for alle repræsentanter.
2. Udsteders navn og CVR-nr. skal angives. Er udsteder et udenlandsk selskab, der ikke har et CVR-nr., skal et tilsvarende identifikationsnummer angives.
3. Det angives, hvilken udstedelse repræsentanten skal være tilknyttet. Tilknytningen angives i form af ISIN-kode. Foreligger obligationerne i fysisk form, skal en anden entydig identifikation angives. Hvis repræsentanten skal tilknyttes flere udstedelser, oprettes en ny række i skemaet pr. udstedelse.
4. Udstedelsens størrelse angives som udstedelsens samlede nominelle værdi i den anførte valuta.
5. Udstedelsen kan være baseret på gennemførelsen af en refinansieringstransaktion, jf. §§ 152 i-152 y i lov om finansiel virksomhed. Finanstilsynet fører et [register](https://www.finanstilsynet.dk/Tilsyn/Virksomheder%20under%20tilsyn/Registre/Finanstilsynets%20registre%20vedroerende%20refinansieringstransaktioner) over refinansieringstransaktioner. Det anføres med angivelse af et ”Ja” eller ”Nej”, om udstedelsen er tilknyttet en refinansieringstransaktion.
6. Repræsentanten skal offentliggøre det, hvis repræsentanten har et forhold eller forbindelser til udstederen, som med rimelighed kan forventes at påvirke repræsentantens uafhængighed, jf. § 17 i lov om kapitalmarkeder, herunder om repræsentanten har betydelige finansielle interesser i udsteder eller i udsteders obligationer, om repræsentanten er nærtstående til udsteder, eller om der er personsammenfald mellem udsteders ledelse og ansatte og repræsentantens ledelse og ansatte. Kravet i § 17 i lov om kapitalmarkeder forstås således, at både direkte og indirekte forhold eller forbindelser mellem udsteder og repræsentanten omfattes. I registret anføres det med angivelse af et ”Ja” eller ”Nej” om der foreligger sådanne forhold.
7. Repræsentanten kan varetage alle eller kun dele af opgaverne i forbindelse med obligationsudstedelsen. Varetager repræsentanten kun dele af opgaverne, vil repræsentantens beføjelser typisk være begrænset til at holde sikkerheder på vegne af obligationsejerne (kaldet ”security agent” i modsætning til ”bond trustee”). I registret anføres det med angivelse af et ”Ja” eller ”Nej”, om repræsentantens beføjelser er begrænset til at holde sikkerheder på vegne af obligationsejerne. Det bemærkes, at dette krav først blev indført den 29. juni 2020. Tidligere registreringer indeholder derfor ikke denne oplysning.
8. Registrering som repræsentant kan kun ske, hvis udstedelsen har tilknytning til Danmark. Det er derfor et krav, at udstedelsen markedsføres eller påtænkes markedsført over for danske investorer, at udstederen er en virksomhed med registreret hjemsted i Danmark, eller at udstedelsen i øvrigt har en nær tilknytning til Danmark, jf. § 1, stk. 3, i lov om kapitalmarkeder. Det følger af bemærkningerne til § 1, stk. 3, at kravet om en nær tilknytning til Danmark, og hvorvidt dette er opfyldt, beror på en konkret vurdering, i hvilken forbindelse der lægges vægt på, om der er forhold, der alligevel giver udstedelsen en tilknytning til Danmark. Kravet kan f.eks. tænkes opfyldt ved, at udstedelsen er arrangeret af mindst én virksomhed med tilladelse som fondsmæglerselskab i henhold til § 9 i lov om finansiel virksomhed, ved at repræsentanten er dansk, ved at udstedelsen er sikret ved sikkerhed i aktiver undergivet dansk tingsretligt lovvalg, eller hvor et dansk datterselskab stiller tredjemandssikkerhed for en udstedelse fra et udenlandsk moderselskab eller lignende. Redegørelsen kan indarbejdes i blanketten. Alternativt kan der henvises til redegørelse herfor i prospekt, udbudsdokument, obligationsvilkår eller eventuel tilknyttet aftale. I så fald, skal der indsættes en præcis henvisning til, hvor oplysningen kan findes og dokumentet skal vedlægges anmeldelsesblanketten.
9. Repræsentanten skal være et kapitalselskab eller et udenlandsk selskab med tilsvarende selskabsform som et dansk kapitalselskab, jf. § 20, stk. 1, nr. 1, i lov om kapitalmarkeder. Dokumentation herfor vedlægges i form af f.eks. vedtægter eller udskrift fra hjemlandets selskabsregister.
10. Repræsentanten skal have hjemsted i Danmark, et land inden for den Europæiske Union eller i et land, som Unionen har indgået aftale med på det finansielle område, Schweiz, Australien, Canada, Hongkong, Japan, Sydkorea, New Zealand, Singapore, Taiwan, USA eller andre lande som bestemt af Erhvervs- og vækstministeren, jf. § 20, stk. 1, nr. 2, i lov om kapitalmarkeder. Dokumentation herfor vedlægges i form af f.eks. vedtægter eller udskrift fra hjemlandets selskabsregister.
11. Der skal angives en præcis henvisning til, hvor i obligationsvilkårene eller den tilknyttede aftale det fremgår, at repræsentanten er udpeget i henhold til dansk ret.
12. Der skal angives en præcis henvisning til, hvor i obligationsvilkårene eller den tilknyttede aftale, der er oplysning om, hvordan repræsentanten kan udskiftes, og hvordan en eventuel ny repræsentant udpeges i tilfælde af repræsentantens konkurs.
13. Obligationsvilkår eller en evt. tilknyttet aftale skal vedlægges anmeldelsen, jf. § 3, stk. 1, nr. 5, i bekendtgørelse om repræsentanter i forbindelse med obligationsudstedelser. Hvis dokumenterne ikke foreligger i endelig form, kan de indsendes som udkast, jf. § 3, stk. 2, i bekendtgørelsen. Ved en tilknyttet aftale forstås en aftale, der regulerer repræsentantens forpligtelser, som indgås mellem udstederen og repræsentanten, jf. § 3, stk. 3, i bekendtgørelsen.
14. Hvis der i redegørelsen af tilknytningskravet henvises til udkast til prospekt eller udbudsdokument, skal det relevante dokument vedlægges anmeldelsen.
15. Det skal dokumenteres, at repræsentantens selskabsform og hjemsted berettiger til registrering. Dokumentation herfor vedlægges i form af f.eks. vedtægter eller udskrift fra hjemlandets selskabsregister.
16. Registreringen af repræsentanten kan ske på baggrund af udkast til obligationsvilkår eller udkast til tilknyttet aftale, jf. § 3, stk. 2, i bekendtgørelse om repræsentanter i forbindelse med obligationsudstedelser. Hvis registreringen gennemføres på baggrund af udkast, er der risiko for, at udstedelsen ikke gennemføres. Derfor skal der i medfør af § 20, stk. 2, i lov om kapitalmarkeder indsendes dokumentation for, at udstedelsen er gennemført. Dokumentationen skal indsendes inden 60 dage efter, at registrering er sket. Hvis udstedelsen er gennemført på det tidspunkt, hvor der anmodes om registrering af repræsentanten, vedlægges dokumentation i form af bekræftelse fra værdipapircentral eller anden behørig dokumentation, jf. § 3, stk. 5, i bekendtgørelse om repræsentanter i forbindelse med obligationsudstedelser.
17. Repræsentanten kan anmode om, at Finanstilsynet opbevarer repræsentantens stamoplysninger i form af vedtægter eller udskrift fra selskabsregister til brug for senere registreringer af repræsentanten i forbindelse med andre udstedelser, jf. § 3, stk. 6, i bekendtgørelse om repræsentanter i forbindelse med obligationsudstedelser.
18. Anmeldelsen skal underskrives af både repræsentanten og den part, der har udpeget repræsentanten, jf. § 20, stk. 1, i lov om kapitalmarkeder. Ved udpegning af repræsentanten inden udstedelse af obligationerne, underskriver udsteder. Ved udpegning af repræsentanten efter udstedelse af obligationerne, kan anmeldelsen underskrives af mødeleder på det obligationsejermøde, hvor repræsentanten blev udpeget.